A son vignudis sù dôs cjasis subit di là de nestre, di doi fradis, cun cinc fruts che sot sere àn cjapade la mende di fâ une partide di balon tal lôr curtîl.
“Tire, passe, goal!” si sintiju businâ, intun legri sunsûr che no si è plui usâts a considerâ.
Cuant che pe strade nol passe un automobil, al è sigûr un camio, un tratôr o almancul une motorete, epûr un nol fâs câs, al considere, al seguite a fâ il so fat. Ma la musiche e gambie cul vosarili di cinc fruts che a zuin di balon. Alore al pâr di strani. Un si disconcentre tes sôs robis, fintremai a sustâsi di dute la babilonie di chei frutaçats.
La facende e je clare. La orele e il sintiment si adatin aes robis ordenariis e si viôt che un trop di fruts ch’a zuin nol è, in zornade di vuê, un fat comun. Dulà che, une volte, i fruts a jerin talmentri tancj che si veve un bon fastidi a pensâ ce metiur non. E alore si ricoreve ai nons dai muarts, dai nonos e dai nonobis o ancje, des voltis, ai numars ordenâi.
Primo, al prin frut, che ai vût ancje jo gno barbe Primo, muart in Argientine. Secondo, al secont. Terzo, al tierç, come Terzo da la Tine, par dî un, che al vignive a compagnâ i fruts di Sante Marie a Verzegnis ogni an d’istât, cjase dal plevan. Quarto, al cuart. Quinto, al cuint, a ûs Quinto Saberdencje capitât a stâ chenti di Sclaunic, dulà che la sô int e jere capitade par antîc di Saberdencje.
Al sest si disevi Sisto. Settimo al setim. Ottavo, Ottavio e ancje Otto, passant alore cumò a un numar cardinâl, al otâf, sicu Oto Maçon, a stâ in face a nô, che si presentave infalibil, magari a dute gnot, a judâ gno pari cuant che al scrocave pe vacje il timp dal fâ.
Plui intrigâts si cjatavisi a jessi cul frut seguint, che al pareve di strani meti non Nono a un frut subit nassût. Decimo, invezit, al decim, cun braure, tratantsi di une bocje in plui ma ancje di doi braçuts pronts a judâ cjase, subit dispatussâts.
Fruts a nassevin ancje dopo, in cualchi cjase, ma si meteviur altris nons, corint alore a consultâ il lunari, stant che, passât il dîs, i numars a parevin adats dome pai papes.
Fin che, di un frut al altri, al capitave il moment che al ultin i metevin non Firmino o Fermino.
“Fermìno?” i diseve la femine al om, che e jere rivade alore cumò la volte di fermâ.
Storiutis de buinegnot
di Ivano Urli
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn